Sonos lancerer ny lofthøjttaler

Sonos har udvidet paletten med en ny lofthøjttaler, der er designet og tunet i samarbejde med Sonance. Den nye udgave er på 8 tommer og skal være et alternativ til den 6-tommer udgave, der har været på hylderne i et par år.

Højttaleren er ikke skabt med privatkøbere for øje, men derimod professionelle installatører, der skal bygge lyd i eksempelvis buttikker eller showrooms. Men det afholder dig ikke fra at gå ombord, hvis du alligevel er ved at modernisere derhjemme.

I forhold til den eksisterende 6-tommer model, har In-Ceiling-højttaleren på 8 tommer fået større woofer og en kraftigere motor, der skal give en jævn mellemtone, en “overraskende dyb bas” ned til 32 Hz samt et større lytteområde.

Den nye 8-tommer lofthøjttaler sammen med Sonos Amp (foto: Sonos).

Sonos skriver videre: “En tweeter på 30 mm og en optimeret waveguide får vokaler til at lyde mere naturligt og spreder høje frekvenser bedre, så der opnås en jævn dækning af lyd i hele rummet”.

Højttaleren glider, naturligvis, problemfrit ind i en eksisterede Sonos-opsætning, med alt, hvad det indebærer af fordele. Men teoretisk kan de fungere i et hvilket som helst system. Sonos anbefaler dog, at de bruges sammen med forstærkeren Sonos Amp (læs vores anmeldelse her). De skriver:

“Når In-Ceiling-eller In-Wall-højttalere bruges sammen med Sonos Amp, får brugeren endnu flere fordele, herunder overdrivebeskyttelse og bedre tuning, så der opnås fyldigere lyd og et afbalanceret frekvensrespons. Sammen med Sonos Amp kan 8″-højttalere også drage fordel af Trueplay-tuning, som tager hensyn til størrelsen, udformningen og indretningen af det rum, højttalerne er placeret i, og som automatisk justerer equalizeren til at optimere lyden.”

Den nye 8-tommer lofthøjttaler kommer i handelen herhjemme til april. De sælges udelukkende i sæt af to – prisen for et sæt er på 8.199 kroner.

Lofthøjttaleren i sit rette element (foto: Sonos).

Sonos lancerer ny lofthøjttaler